A BIZOTTSÁG 748/2009/EK RENDELETE
(2009. augusztus 5.)
a 2006. január 1-jén vagy azt követően a 2003/87/EK irányelv I. mellékletének jegyzéke értelmében légiközlekedési tevékenységet végző légijármű-üzemeltetők listájáról és az egyes légijármű-üzemeltetőkhöz igazgatási célból rendelt tagállamok megállapításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 18a. cikke (3) bekezdésének a) pontjára,
mivel:
(1)
A 2008/101/EK irányelvvel (2) módosított 2003/87/EK irányelv értelmében az üvegházhatást okozó gázok kibocsátási egységei Közösségen belüli kereskedelmi rendszerének (a továbbiakban: közösségi rendszer) hatálya a légi közlekedésre is kiterjed.
(2)
A légijármű-üzemeltetőkre háruló adminisztratív terhek csökkentése érdekében a 2003/87/EK irányelv úgy rendelkezik, hogy minden egyes légijármű-üzemeltetőért egyetlen tagállam felelős. A 2003/87/EK irányelv 18a. cikkének (1) és (2) bekezdése megállapítja azokat a szabályokat, amelyek alapján az egyes légijármű-üzemeltetőkhöz hozzárendelhető a velük kapcsolatban igazgatási feladatokat végző tagállam. A légijármű-üzemeltetőket és az igazgatási célból hozzájuk rendelt tagállamokat tartalmazó listát (a továbbiakban: lista) úgy kell összeállítani, hogy minden üzemeltető tisztában legyen azzal, melyik tagállam fog vele kapcsolatban eljárni, és minden tagállam számára egyértelmű legyen, hogy mely üzemeltetőkkel kapcsolatban kell eljárnia.
(3)
A lista összeállítása során a Bizottság figyelembe vette a légijármű-üzemeltetőkről és az igazgatási célból hozzájuk rendelt tagállamokról 2009. február 11-én közzétett előzetes lista nyomán beérkezett észrevételeket. A lista az Eurocontrol által a repülési tervekre vonatkozó nyilvántartások alapján szolgáltatott adatok felhasználásával készült (3).
(4)
A 2003/87/EK irányelv követelményeit az irányelv 3. cikkének o) pontjában meghatározott légijármű-üzemeltetőkre kell alkalmazni. A közösségi rendszerben való részvétel alapja kizárólag a légiközlekedési tevékenység végzése, nem pedig a listán való jelenlét. A 2003/87/EK irányelv I. mellékletének jegyzékében szereplő légiközlekedési tevékenységet végző légijármű-üzemeltető tehát attól függetlenül tartozik a közösségi rendszer hatálya alá, hogy a tevékenység végzésének időpontjában szerepel-e a listán vagy sem. Hasonlóképpen a légiközlekedési tevékenységüket beszüntető légijármű-üzemeltetők a 2003/87/EK irányelv I. mellékletének jegyzékében szereplő légiközlekedési tevékenységük megszüntetésekor, nem pedig a listáról való törlésükkor kerülnek ki a közösségi rendszer hatálya alól.
(5)
A lista tartalmaz minden olyan légijármű-üzemeltetőt, amely 2006. január 1-jén vagy azt követően, de legkésőbb 2008. december 31-én olyan légiközlekedési tevékenységet folytatott, amely az irányelv hatálya alá tartozik. Ennek megfelelően előfordulhat, hogy a listán olyan légijármű-üzemeltetők is szerepelnek, amelyek azóta véglegesen vagy ideiglenesen beszüntették légiközlekedési tevékenységüket. A lista nem veszi figyelembe, hogy az adott légijármű-üzemeltető szerepel-e a Közösségen belül működési tilalom alá tartozó légi fuvarozók közösségi listájának elfogadásáról és az üzemeltető fuvarozó kiléte tekintetében a légi közlekedés utasainak tájékoztatásáról, valamint a 2004/36/EK irányelv 9. cikkének hatályon kívül helyezéséről szóló, 2005. december 14-i 2111/2005/EK európai parlamenti és tanácsi rendelet (4) rendelkezéseinek megfelelően biztonsági megfontolásokból a Közösségen belül működési tilalom alá helyezett légi fuvarozókat tartalmazó közösségi listán. E rendelet rendelkezései tehát nincsenek joghatással a Bizottság vagy a tagállamok által a 2111/2005/EK rendelet alapján meghozott határozatokra.
(6)
A listán indokolt minden légijármű-üzemeltetőhöz egyedi kódot hozzárendelni. Ennek a kódnak az a szerepe, hogy lehetővé tegye a közösségi rendszer résztvevőinek azonosítását,
ELFOGADTA EZT A RENDELETET:
1. cikk
A 2003/87/EK irányelv 18a. cikke (3) bekezdésének a) pontjával összhangban e rendelet melléklete megállapítja a 2006. január 1-jén vagy azt követően a 2003/87/EK irányelv I. mellékletének jegyzéke értelmében légiközlekedési tevékenységet végző légijármű-üzemeltetők listáját, és meghatározza az egyes légijármű-üzemeltetőkhöz igazgatási célból hozzárendelt tagállamokat.
2. cikk
Ez a rendelet Az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. augusztus 5.-én.